Il hosp nunclamau

Inspectur Logo seruaussa en in restaurant d’in motel. El ei staunchels. El ei staus egl exteriur pervia d’in perschunier fugitiv ed ei ussa sin viadi encunter casa. Ussa fa el aunc in sitg e selegra sil ruaus dalla notg. El sesanfla cheu en in albiert pauc cultivau e decadent che derasa plitost ina impressiun misteriusa. Pervia da sia clamada ei Logo denton disaus cun da quellas relaziuns, perquei fa el era buca pli bia stem dils hosps curios e fasierlis che sesan alla bar. Mo cun ina ureglia teidla el tuttina lur discuors e vegn sissu ch’ei seigi vegniu rut en en in motel cheu ella vischinonza.

Beinspert s’absenta in dils umens cun la remarca ch’el hagi aunc da liquidar enzatgei. Suenter haver svidau siu migiel, serenda Logo en sia stanza. El fa ina duscha, sestenda ora sil letg e legia aunc in mumenet ord in crimi. Igl assassin el cudisch seschlueta gest entuorn ina cantunada ch’ei splunta vid igl esch. A Logo vegn ei endamen ch’el hagi buca serrau igl esch culla clav. En quei mument vegn la falla digl esch muentada. Per far la segira sestenda Logo per la pistola segirada e stat en pei. Ella glisch diffusa dalla meisa da notg enconuscha el igl um d’anson che veva aunc spert da ‘liquidar’ enzatgei. Ruasseivlamein di Logo: „Inspectur Logo“, e muossa il certificat da polizia. L’auter peglia tema e di tut confus: „Jeu … Jeu … level … perstgisei … mo tgei numera da combra haveis Vus?“
„Tredisch“.

„Aha … ussa capeschel jeu … saveis jeu hai quendisch. Cunquei ch’igl ei stgir on zuler ed ins sa strusch leger las cefras vid l’escha, hai jeu sbagliau esch. Jeu less seperstgisar en tutta fuorma … Buna notg …“
„Mo plaun, mo plaun, aschi spert va quei buc“, manegia Logo e tschappa igl um pil bratsch.
Logo ei perschuadius ch’ei setracti d’in lader. Daco?